Politi og beredskab var i flere timer til stede ved en brand på Bolejevej i Lendum torsdag eftermiddag. Her var der gået ild i en landejendom, som var ved at blive renoveret. Meldingen kom klokken 13.52. - Både stueetage og overtage har været overtændt, siger Torben Larsen, der er vagtchef ved Nordjyllands Politi. Det har været svært for brandfolkene at få bugt med ilden, fordi det blandt andet brændte under nogle metaltagplader. Det er stadig uvist, hvorfor landejendommen brød i brand. - Vi er ikke helt sikre på brandårsagen endnu, så der skal formentlig laves undersøgelser deroppe, siger vagtchefen. Ingen personer har været i fare i forbindelse med branden.
Torsdag eftermiddag udbrød der brand i en landejendom på Bolejevej.